A határozati javaslat elfogadásához 
egyszerű többség, 
a rendelet-tervezet elfogadásához
minősített többség szükséges!

3. ELŐTERJESZTÉS
HARC KÖZSÉG ÖNKORMÁNYZATA KÉPVISELŐ-TESTÜLETÉNEK
2026. szeptember 29. napján 1700 órakor tartandó rendes, nyilvános ülésére


Tárgy: Döntés pályázat beadásáról a települési önkormányzatok szociális célú tüzelőanyag vásárlásához kapcsolódó támogatásra 
Előterjesztő: Tóth Gábor polgármester	
Előterjesztést készítette, törvényességi ellenőrzést végezte: dr. Herczig Hajnalka jegyző


Tisztelt Képviselő-testület!

A korábbi évekhez hasonlóan a helyi önkormányzatokért felelős miniszter – az államháztartásért felelős miniszterrel egyetértésben - 2026. évben is kiírta a települési önkormányzatok szociális célú tüzelőanyag vásárlásához kapcsolódó támogatásra vonatkozó pályázatát. A pályázat - a mellékelt kiírás szerint (1. számú melléklet) – 2026. szeptember 30. napjáig nyújtható be.
Önkormányzatunk maximum 66 erdei m3 kemény lombos tűzifa (az Önkormányzat hosszú évek óta ezt a tüzelőanyagot igényli) megvásárlásához igényelhet legfeljebb 21.000,- Ft/erdei m3 + ÁFA támogatást. A támogatás felhasználásának feltétele, a támogatáson felül kemény lombos fafajta esetében 2 000 Ft/erdei m3+áfa mértékű önrész vállalása.

A támogatást az a települési önkormányzat igényelheti, amelyik a szociális rászorultság és a 2026. évi igénylés részletes feltételeit – a jogosultak részére támogatást megállapító önkormányzati döntés és a kiosztás előtt hatályba lépő – rendeletben szabályozza akként, hogy 
a) a Szoc. tv. szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők) jogosult előnyt élvezzen, 
b) a Gyvt.-ben szabályozott halmozottan hátrányos helyzetű gyermeket nevelő család élvezzen előnyt, 
c) előnyben részesíti a rendszeres gyermekvédelmi kedvezményben részesülő családokat, 
d) az egyszülős háztartások élvezzenek előnyt, 
e) azt a családot, amelyikben rokkantsági ellátásban részesülő él élvezzen előnyt, 
f) a 65 év feletti, egyedül élő nyugdíjasok, akiknek a nyugdíja nem éri el a 150.000 Ft-t élvezzenek előnyt, 
g) előnyben részesíti a 3 vagy több gyermeket nevelő családokat és 
h) háztartásonként legfeljebb 5 erdei m3 tűzifa vagy 10 q szén biztosítására kerüljön sor, valamint 
i) vállalja, hogy a szociális célú tüzelőanyagban részesülőtől semmilyen ellenszolgáltatást nem kér.
A miniszter a pályázatokról legkésőbb 2026. október 30. napjáig dönt.
A támogatásból vásárolt tűzifát 2027. február 15. napjáig kell kiosztani a rászorulók részére. A pénzügyi felhasználás határideje 2027. március 31. A tűzifa szállításából és a rászorulókhoz való eljuttatásából eredő költségek az Önkormányzatot terhelik.

A szociális rászorultság szabályait, az igénylés részletes feltételeit az Önkormányzatnak rendeletben kell szabályoznia. Mivel egyszeri ellátásról van szó, és a későbbiekre vonatkozón nincs információnk arról, hogy hasonló támogatásra lesz lehetőség, ezért javasolt a feltételrendszert külön rendeletbe foglalni, valamint a pénzfelhasználást követően a rendeletet hatályon kívül helyezni. 

Amennyiben a T. Képviselő-testület úgy dönt, hogy részt kíván venni a szociális célú tüzelőanyag vásárlásának támogatására irányuló pályázati kiírásban az alábbi határozati javaslat, illetve jelen előterjesztés melléklete szerinti rendelet-tervezet elfogadását javaslom.

H a t á r o z a t i   j a v a s l a t:

			…/2026. (IX.29.) önkormányzati határozat:
pályázat beadásáról a települési önkormányzatok szociális célú tüzelőanyag vásárlásához kapcsolódó támogatásra 

Harc Község Önkormányzatának Képviselő-testülete a települési önkormányzatok szociális célú tüzelőanyag vásárlásához kapcsolódó támogatásra történő pályázat benyújtásáról dönt.
Az igényelt kemény lombos fafajta mennyisége: 66 m3.
Nyertes pályázat esetén az önkormányzat vállalja, hogy:
· a pályázati kiírásban szereplő feltételek betartja,
· 132.000,- Ft + ÁFA összegű önrészt elkülönít a 2026. évi költségvetése terhére,
· hogy a szociális tűzifában részesülőktől ellenszolgáltatást nem kér, kér, ideértve a tüzelőanyag rászorulókhoz való eljuttatását is.
A képviselő-testület felhatalmazza a polgármestert a pályázat benyújtására.

Felelős: Tóth Gábor polgármester
Határidő: 2026. szeptember 30.
Határozatról értesül:	MÁK Tolna Megyei Igazgatósága
Irattár

A fentiekre tekintettel javaslom a mellékelt rendelet-tervezet elfogadását:


	Harc Község Önkormányzata Képviselő-testületének
…/2026. (IX.29.) önkormányzati rendelete 
a szociális célú tűzifa juttatás szabályairól

Harc, 2026. szeptember 21.

      							            	Tóth Gábor sk.
									polgármester






ÁLTALÁNOS INDOKOLÁS 

Harc Község Önkormányzata szociális célú tűzifa juttatás szabályairól szóló rendelet-tervezethez 

A jogalkotásról szóló 2010. évi CXXX. törvény 18. §-ában foglaltak szerint eljárva a szociális célú tűzifa juttatás szabályairól szóló rendelet-tervezetet az alábbiak szerint indokolom: 

A rendelet meghozatalára a helyi önkormányzatokért felelős miniszter által 2026. évben kiírt a települési önkormányzatok szociális célú tüzelőanyag vásárlásához kapcsolódó támogatás elnyerésére tekintettel van szükség. A támogatásból vásárolt tűzifát kiosztásának, illetve a szociális rászorultságnak a szabályait, az igénylés részletes feltételeit az Önkormányzatnak rendeletben kell szabályoznia.
A rendelet-tervezet összhangban van az európai uniós jogból eredő kötelezettségekkel.

Részletes indokolás:

1.§-hoz: A rendelet személyi hatályát rögzíti.
2.§-hoz: Az értelmező rendelkezéseket tartalmazza.
3.§-hoz: A természetbeni támogatás elosztására vonatkozó szabályokat tartalmazza.
4.§-hoz: A hatályba léptető rendelkezéseket tartalmazza.



HATÁSVIZSGÁLAT 

Harc Község Önkormányzata szociális célú tűzifa juttatás szabályairól szóló rendelet-tervezethez

Társadalmi, gazdasági, költségvetési hatása: A képviselő – testület a 2025. évi költségvetési rendeletében az önrészt a szociális juttatások előirányzatának terhére biztosíthatja.
Környezeti és egészségügyi következmények: nincs
Adminisztratív terheket befolyásoló hatása: A rendelet végrehajtása egyszeri adminisztrációs terhet jelent a hivatal munkatársainak, kérelmek előkészítése, elbírálása, az ezekkel és az elszámolással kapcsolatos dokumentumok elkészítése, valamint a szállítás megoldása.
A jogszabály megalkotásának szükségessége: A helyi önkormányzatokért felelős miniszter által kiírt pályázat alapján a szociális rászorultság szabályait és az igénylés részletes feltételeit rendeletben kell meghatározni.
A jogalkotás elmaradásának következményei: A rendelet megalkotásának elmaradása esetén pályázati támogatásban nem részesülhet az önkormányzat, azaz visszafizetési kötelezettség terhelheti.
A jogszabály alkalmazásához szükséges személyi, szervezeti, tárgyi és pénzügyi feltételek: rendelkezésre állnak.

Kölesd, 2026. szeptember 20.


									dr. Herczig Hajnalka
										jegyző


